આ કવાયતનો એક હિસ્સો એટલે હાલમાં નવી દિલ્હીમાં યોજાયેલું કોંગ્રેસ મહાસમિતિનું અધિવેશન. તેમાં થયેલાં ભાષણોનો આક્રમક મિજાજ. પક્ષની આર્થિક નીતિઓના પુનરુચ્ચાર અને એક જમાનામાં કોંગ્રેસના ટેકેદાર રહી ચૂકેલા વર્ગો સુધી પહોંચવાની મથામણ દર્શાવે છે કે કોંગ્રેસ ૨૦૧૯ની ચૂંટણી માટે સજ્જ થઈ રહી છે. કોંગ્રેસના નાનામોટા નેતાઓએ અધિવેશનમાં ભાષણો કર્યાં. પાંખની થિન્ક ટેન્ક તરફથી વિઝન ડોક્યુમેન્ટ્સ રજૂ કરાયા. જેમાં ૪૦ કરોડ લોકોને ગરીબીની રેખાથી ઉપર લાવવા, વિવિધ જિલ્લાઓમાં હજારો રોજગાર ઉપલબ્ધ કરાવી આપવા, ગ્રામીણ વિસ્તારોમાં આર્થિક તકો નિર્માણ કરવી, બધાં ક્ષેત્રોમાં ટેક્નોલોજીનો ઉપયોગ કરવો અને મહિલા શક્તિને રાજકીય જીવનના મુખ્ય પ્રવાહમાં લાવીને દેશને મહસત્તા બનાવવા જેવા લક્ષ્યાંકોનો ઉલ્લેખ કરાયો હતો. આ વિઝન ડૉક્યુમેન્ટ ૨૦૧૯ના કોંગ્રેસના ચૂંટણી ઢંઢેરાનો મુસદ્દો ગણી શકાય.